Sisä-Suomen poliisilaitos on tutkinut valtionhallinnon eri viranomaisten palvelimille 9.2.-23.3.2016 tehtyjä palvelunestohyökkäyksiä. Tutkintaa on tehty yhteistyössä Keskusrikospoliisin Kyberrikostorjuntakeskuksen ja Viestintäviraston Kyberturvallisuuskeskuksen kanssa.

Poliisi on ottanut kiinni kaksi pirkanmaalaista ja yhden uusmaalaisen miehen kiinni epäiltyinä tehdyistä palvelunestohyökkäyksistä. Kaikki rikoksesta epäillyt henkilöt ovat alle 20-vuotiaita. Epäillyistä henkilöistä yksi on pidätetty ja kaksi vangittu. Kaikkia kolmea epäillään törkeästä tietojärjestelmän häirinnästä.

Palvelimille kohdistetut hyökkäykset ovat kestäneet muutamista tunneista muutamiin vuorokausiin. Ne eivät ole vaarantaneet tietojärjestelmiä. Järjestelmiin ei ole tunkeuduttu, eikä niistä ole saatu mitään tietoja. Palvelunestohyökkäyksiä voidaan tehdä erilaisille teknisillä tavoilla, mutta yhteistä näille on se, että tietoa lähetetään palvelimille niin paljon, että palvelin kuormittuu. Tällöin palvelinta ei voida käyttää tai käyttö hidastuu. Viranomaisilla on palvelimilla käytössään useita väyliä ja nämä hyökkäykset ohjataan mahdollisuuksien mukaan toisille väylille, jotta ne eivät vaikeuta palvelimen käyttöä.

Tietojärjestelmiin kohdistuvat palvelunestohyökkäykset eivät ainoastaan vaikeuta kansalaisten palvelujen saantia (esim. sähköistä lupa-asiointia) vaan rajoittavat myös kansalaisten demokraattisia oikeuksia tiedonsaantiin.